《和杨少默九日怀菊之作用九章韵而约之》
明代·湛若水

采采篱内花，少间复耻独。采之欲何为，幽香难入俗。

吾衰虑芳歇，岁晏日不足。薄言采群芳，天地归一掬。

霜高草木黄，孤秀媚空谷。自非金刚姿，孰致后凋曲。

圣人贵松柏，卫风咏菉竹。爱此柴桑操，纳尔于大麓。

登高发雅颂，被之三尺木。手弄无弦君，眦决飞鸿目。

谁能继此曲，此曲情何极。顾谓二三子，菁莪歌乐育。

一育草木蕃，永言自求福。我福在百顺，神不疾而速。

四时自运行，天道尚往复。怀人倘不遐，吾以献芹曝。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。